Ústav chemického a environmentálneho inžinierstva

Oddelenie chemického a biochemického inžinierstva (OChBI)

Katedra procesov a zariadení chemickej technológie (teraz Oddelenie chemického a biochemického inžinierstva) na CHTF Slovenskej vysokej školy technickej v Bratislave bola založená v roku 1962. Založeniu katedry predchádzalo zrušenie Fakulty ekonomického inžinierstva SVŠT a niekoľkí učitelia zrušenej fakulty sa stali členmi učiteľského zboru CHTF. Medzi nimi bol aj Doc. Ing. Alexander Klíma, ktorý bol ustanovený za vedúceho Katedry procesov a zariadení chemickej technológie. Súčasne so zaradením Katedry do štruktúry fakulty bola zavedená špecializácia „Procesy a zariadenia chemickej technológie“. Vytvorenie Katedry si vyžadovalo nielen budovať pracovisko personálne, ale vybudovať aj chemicko – inžinierske laboratóriá. Väčšina aparatúr pre laboratóriá bola zhotovená vo fakultných a rektorátnych dielňach na základe návrhov učiteľov Katedry, ktorí uskutočnili aj ich montáž. Niektoré z laboratórnych prác sú v mierne inovovanej podobe k dispozícii dodnes. Prví absolventi špecializovaného štúdia Procesov a zariadení chemickej technológie získali inžiniersky diplom v roku 1965.
V roku 1968 vedúci katedry Alexander Klíma emigroval a vedením katedry bol poverený Elemír Kossaczký. Katedru viedol do roku 1984, kedy sa vedúcim katedry stal Antonín Lodes. Po jeho smrti v roku 1989 sa stal vedúcim katedry Vladimír Báleš. Katedra procesov a zariadení chemickej technológie bola začiatkom 90–tych rokov minulého storočia premenovaná na Katedru chemického a biochemického inžinierstva. Mimo plánovanej vedeckovýskumnej činnosti sa pracovníci Katedry podieľali aj na riešení výskumných problémov na základe objednávok priemyselných organizácií v rámci vedľajšej hospodárskej činnosti. Aj táto výskumná činnosť mala prínos vo vedeckom rozvoji vednej disciplíny, pretože sa väčšina získaných výsledkov v inštitúcii objednávateľa realizovala, často s významným finančným efektom v úsporách materiálu, energií alebo intenzifikácii procesov. Najvýznamnejšími partnermi Katedry v tejto spolupráci boli podniky ako: Slovnaft, CHZJD v Bratislave, CHZWP v Novákoch a CHZ v Žiline, Stredoslovenské papierne v Ružomberku, Biotika v Slovenskej Ľupči, Gumárne Púchov, Chemosvit vo Svite.
Katedra prešla v 90-tych rokoch prebudovaním výskumu a pedagogiky. Vo výskume sa zamerala na reaktorové inžinierstvo, prestup látky a hybnosti v systémoch kvapalina-tuhé častice, bioreaktorové inžinierstvo, adsorpciu, membránové procesy, fázové rovnováhy kvapalina-kvapalina, kvapalina-para. Študijný program chemické inžinierstvo ponúkal študentom najnovšie informácie z odboru, ale aj predmety z ochrany životného prostredia, manažmentu a priemyselného práva. Katedra pripravovala absolventov s univerzálnym inžinierskym vzdelaním pre vývoj a navrhovanie technológií pre chemický a potravinársky priemysel. Študijný program sa zameriaval hlavne na rozvíjanie samostatného, logického a analytického myslenia študentov. Od roku 1997 Katedra pripravovala inžinierov aj pre študijný odbor Bezpečnostné inžinierstvo. Rozvíjaním tohto programu bol poverený Ľudovít Jelemenský. V roku 2004 boli akreditované tri nové študijné programy s názvom Chemické inžinierstvo pre bakalárske, inžinierske a doktorandské štúdium. V akademickom roku 2005/2006 sa tieto študijné programy zaviedli do bakalárskeho štúdia a v akademickom roku 2008/2009 do inžinierskeho štúdia. Od akademického roku 2005/2006 sa aj v doktorandskom štúdiu zaviedol nový trojročný študijný program Chemické inžinierstvo, ktorý sa v roku 2006 akreditoval na štvorročný. V roku 2006, pri zmene organizačnej štruktúry fakulty, sa Katedra chemického a biochemického inžinierstva spojila s Katedrou životného prostredia a vytvorili Ústav chemického a environmentálneho inžinierstva, pričom sa bývalé katedry zmenili na oddelenia. Prvým riaditeľom ústavu sa stal Vladimír Báleš a vykonával túto funkciu do januára 2007. Vo februári 2007 bol do funkcie riaditeľa menovaný Ľudovít Jelemenský. Od roku 2006 je vedúcim Oddelenia chemického a biochemického inžinierstva Milan Polakovič. V roku 2011 sa stal riaditeľom ústavu Jozef Dudáš.

Oddelenie environmentálneho inžinierstva (OEI)

Oddelenie vzniklo 1. januára 1978 pod názvom Katedra chémie a technológie životného prostredia. Po zosúladení reálnych potrieb školy a praxe ako i reálnych možností novovzniknutého pracoviska bola táto katedra od svojho vzniku orientovaná predovšetkým na výchovu študentov v študijnom odbore Technológia vody. Prví poslucháči tohto študijného odboru ukončili štúdium v školskom roku 1982/83. Začiatkom 90-tych rokov bola katedra premenovaná na Katedru životného prostredia. V školskom roku 1992/93 došlo k prestavbe štúdia a na fakulte bol akreditovaný študijný odbor Technológia životného prostredia so zameraniami technológia vody, technológia ovzdušia a rádioekológia. Od školského roka 1994/95 bola na fakulte prijatá dvojstupňová štruktúra štúdia. V nadväznosti na Vysokoškolský zákon a systemizáciu nových študijných odborov bola katedra premenovaná v roku 2002 premenovaná Katedru environmentálneho inžinierstva. Od 1.1.2006 sa pracovisko stalo súčasťou Ústavu chemického a environmentálneho inžinierstva ako Oddelenie environmentálneho inžinierstva.

Výučba

Študijný program chemické inžinierstvo predstavuje vyváženú zostavu poznatkov o chémii a o procesoch chemických, biochemických a potravinárskych výrob, o environmentálnych technológiách, monitoringu a ochrane životného prostredia a o návrhu a optimalizácii výrobných procesov s využitím výpočtovej techniky. Absolvent študijného odboru má široké znalosti o chemických a biochemických reaktoroch, separačných procesoch spracovávaných látok, environmentálnych technológiách, úprave a čistení vôd, spracovaní odpadov a ochrane ovzdušia, energetickom hospodárstve a technicko-ekonomickom hodnotení technológií, bezpečnosti výrobnej činnosti, monitoringu a ochrane životného prostredia. Univerzálnosť absolventov ústavu vytvára predpoklady ich adaptability podľa potrieb trhu práce a poskytuje im  možnosť uplatniť sa podľa stupňa dosiahnutého vzdelania v rôznych sférach chemického a potravinárskeho priemyslu (optimalizácia chodu zariadení, riadenie výrob, ochrana životného prostredia, energetika, základný a aplikovaný výskum atď.).